32005D0618
L 214/65
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 август 2005 година
за изменение на Директива 2002/95/ЕО на Европейския парламент и на Съвета за целите на определяне на максимални стойности на концентрация за някои опасни вещества в електрическото и електронното оборудване
(нотифицирано под номер С(2005) 3143)
(2005/618/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/95/ЕО на Европейския парламент и на Съвета от 27 януари 2003 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква а) от нея,
като има предвид, че:
(1)
Тъй като е очевидно, че пълното избягване на тежките метали и бромираните забавители на пламъка в някои моменти е невъзможно за постигане, следва да се толерират известни стойности на концентрация на олово, живак, кадмий, шествалентен хром, полибромирани бифенили (PBB) или полибромирани дифенилни етери (PBDE) в някои материали.
(2)
Предложените максимални стойности на концентрация се основават на съществуващото общностно законодателство по химическите вещества и се считат за най-целесъобразни за обезпечаване на високо ниво на защита.
(3)
Съгласно член 5, параграф 2 Комисията направи консултации с производителите на електрическо и електронно оборудване, с предприятията, занимаващи се с рециклиране на отпадъци, с оператори на процеси на обработка на различни материали, с екологични организации и асоциации на служителите и потребителите и изпрати своите коментари на Комитета, учреден съгласно член 18 от Директива 75/442/ЕИО на Съвета от 15 юли 1975 г. относно отпадъците (2).
(4)
Комисията предостави мерките, предвидени в настоящото решение за гласуване в Комитета, учреден съгласно член 18 от Директива 75/442/ЕИО относно отпадъците на 10 юни 2004 г. В подкрепа на тези мерки нямаше квалифицирано мнозинство. Във връзка с това на 23 септември 2004 г. в съответствие с процедурата, установена в член 18 от Директива 75/442/ЕИО на Съвета бе предоставено предложение за решение на Съвета. Тъй като към датата на изтичане на срока, посочен в член 7, параграф 2 от Директива 2002/95/ЕО, Съветът нито беше приел предложените мерки, нито беше посочил своите възражения срещу тези мерки в съответствие с член 5, параграф 6 от Решение 1999/468/ЕО на Съвета от 28 юни 1999 г. за установяване на процедурите за упражняване на изпълнителните правомощия, предоставени на Комисията (3), мерките следва да се приемат от Комисията,
ПРИЕ НАСТОЯЩОТО РЕШЕНИЕ:
Член 1
В приложението към Директива 2002/95/ЕО се добавя следната бележка:
„За целите на член 5, параграф 1, буква а) се толерира максимална стойност на концентрацията 0,1 % тегловни в хомогенни материали на веществата олово, живак, шествалентен хром, полибромирани бифенили (PBB) или полибромирани дифенилни етери (PBDE) и до 0,01 % тегловни в хомогенни материали за кадмия.“
Член 2
Настоящото решение се прилага считано от 1 юли 2006 г.
Член 3
Адресати на настоящото решение са държавите-членки.
Съставено в Брюксел на 18 август 2005 година.